b'\n_START_ARTICLE_\nSkoltesamer\n_START_PARAGRAPH_\nSkoltesamer, bare skolter eller \xc3\xb8stsamer, er en samisk minoritet bosatt i grensetraktene mellom Russland, Finland og Norge (Neiden). _NEWLINE_De fleste skoltesamene er bosatt i og omkring tettstedene Sevettij\xc3\xa4rvi, Kev\xc3\xa4j\xc3\xa4rvi, Nellim i Enare kommune i Finland, og i Neiden i S\xc3\xb8r-Varanger kommune i Norge. Skoltene anses for \xc3\xa5 v\xc3\xa6re urfolk p\xc3\xa5 Kolahalv\xc3\xb8ya og h\xc3\xb8rer til den \xc3\xb8stlige gruppen med samer, tatt i betraktning deres spr\xc3\xa5k (skoltesamisk) og tradisjoner.  Det finnes anslagsvis 700 skoltesamer, hvorav omkring 400 kan snakke skoltesamisk. _NEWLINE_Hovedsakelig er de russisk-ortodokse. Munken Trifon fra Petsamo konverterte skolterne til kristendommen p\xc3\xa5 1500-tallet og fortsatt er majoriteten av skolterne medlemmer av Den \xc3\xb8stlige ortodokse kirke.\n_START_SECTION_\nHistorie\n_START_PARAGRAPH_\nDet \xc3\xb8stsamiske omr\xc3\xa5det bestod av fire siidaer Neiden, Pasvik, Petsjenga og Suenjel. _NEWLINE_Som et resultat av \xc2\xabTartu-avtalen\xc2\xbb mellom Finland og Russland (1920), ble skoltesamenes hjemland delt i to: den vestlige delen, Petsamo, ble en del av Finland og den \xc3\xb8stre delen ble en del av Sovjetunionen. Grensa ble en trussel for hele skoltfolkets identitet ettersom det ble vanskelig for dem \xc3\xa5 leve som de tradisjonelt hadde gjort, med reinsdrift, jakt og fiske._NEWLINE_Etter vinterkrigen (1939) mistet Finland sin del av Fiskerhalv\xc3\xb8ya til Sovjetunionen og etter den finske fortsettelseskrigen mistet de Petsamo ogs\xc3\xa5. Dette resulterte i at de skolterne som bodde i omr\xc3\xa5det ble evakuert til Finland._NEWLINE_Skoltebyen i Neiden ble fredet i 2000 som et helhetlig kulturmilj\xc3\xb8._NEWLINE_Den norske staten leverte i 2011 tilbake 96 skoltiske skjelett som hadde blitt fjernet fra graver i 1915. _NEWLINE_\xc3\x84\xca\xb9vv skoltesamisk museum \xc3\xa5pnet i Neiden i 2017. Det lille, ortodokse Sankt Georgs kapell i Neiden er ogs\xc3\xa5 et skoltesamisk kulturminne.'